Ka ono ꞌāvaꞌe o te tupu o Iovani,
he uŋa e te ꞌAtua i te merahi era ko Kapiriera ki Nātāreta,
he kona e tahi o Karirea.
ꞌI ira e noho era a Māria,
he uka e tahi kai noho ꞌā ki te taŋata,
ko haꞌamoꞌa-moꞌa ꞌā mo ⌊hāipo-ipo⌋ ararua ko te taŋata te ꞌīŋoa ko ⌊Kōsē⌋ o te hakaara o te ꞌariki era ko ⌊Tāvita⌋.
I tuꞌu era rā merahi,
he uru ki roto i te kona era ꞌi ira a Māria he kī:
—ꞌIorana koe,
e te vovo here o te ꞌAtua ē.
Ararua kōrua ko te ꞌAtua.
He māere a Māria ꞌi tū vānaŋa era ꞌe he ꞌui ki a ia ꞌā:
«¿He aha hō te auraꞌa o te vānaŋa era?».
He kī e tū merahi era:
—E Māria,
ꞌina koe ko riꞌa-riꞌa.
ꞌI ruŋa i a koe te koa o te ꞌAtua.
Nā he tupu taꞌa poki;
he poreko poki tane.
He nape koe i te ꞌīŋoa ko Ietū.
E riro rō a ia he taŋata hōnui;
e kī rō he Poki o te ꞌAtua.
ꞌE,
pa he haka ꞌariki iŋa era o te ꞌAtua i tōꞌona tupuna i a Tāvita,
ka haka ꞌariki takoꞌa ena i a ia.
He haka tere i te itaraera ꞌātā ki te hopeꞌa raꞌa ꞌe tōꞌona haka tere iŋa ꞌina he hopeꞌa raꞌa.
He ꞌui e Māria ki tū merahi era:
—¿Pē hē te meꞌe tuꞌu pē nā ana topa mai ki a au?
ꞌIna,
paꞌi,
e tahi taŋata noho ꞌāꞌaku.
He pāhono e te merahi:
—E topa rō atu te Vārua Maitai,
ꞌe ꞌi ruŋa i a koe ka noho ena te mana o te ꞌAtua.
ꞌO ira te poki ka poreko ena ꞌina e ko ravaꞌa e te hara;
e kī rō he Poki o te ꞌAtua.
Pē ira takoꞌa ꞌana tuꞌu huaꞌai ko Itapera,
e kī ena he paꞌa,
ka ai atu he rūꞌau,
ꞌai ko tupu ꞌana tāꞌana poki ka ono ꞌāvaꞌe,
poki tane.
Mo te ꞌAtua,
paꞌi,
ꞌina e tahi meꞌe mo taꞌe ravaꞌa mo aŋa.
He kī e Māria:
—A au he tāvini o te ꞌAtua;
ka aŋa ꞌi ruŋa i a au tāꞌana meꞌe ena e koe e kī mai ena.
I oti era te meꞌe nei,
he ŋaro rō ꞌai tū merahi era.